[pic] | KOMISIA EURÓPSKYCH SPOLOČENSTIEV | Brusel, 17.3.2006 KOM(2006) 134 v konecnom znení OZNÁMENIE KOMISIE Obnovená politika EÚ v oblasti turistického ruchu: Za pevnejšie partnerstvo v rámci európskeho turistického ruchu TURISTICKÝ RUCH A OBNOVENÁ LISABONSKÁ STRATÉGIA Výzva v kontexte rastu a zamestnanosti Komisia predstavila vo februári 2005 nový míľnik lisabonskej stratégie. V tejto súvislosti sa úsilie Európskej únie sústredí na realizáciu dvoch zásadných kľúčových úloh – zabezpečovania stabilnejšieho a dlhotrvajúceho hospodárskeho rastu a vyššieho počtu kvalitnejších pracovných miest[1]. Od roku 1997 sa na úrovni EÚ niekoľkokrát s uznaním hodnotil potenciál turistického ruchu vo vzťahu k zvyšovaniu zamestnanosti a hospodárskeho rastu.[2] Globalizácia, demografické zmeny a vývoj v oblasti dopravy sú rozhodujúcimi faktormi riadenia rýchleho rastu v rámci tohto odvetvia. Vďaka pestrosti atraktívnych lokalít a kvalite služieb v oblasti turistického ruchu patrí Európe vedúce postavenie v rámci turistických destinácií v celosvetovom kontexte. Turistický ruch preto predstavuje odvetvie s potenciálne významnou úlohou v procese dosahovania cieľov stratégie rastu a zamestnanosti. Turistický ruch je sektorom, ktorý sa prelína aj s inými oblasťami. Patria sem rôznorodé služby a profesie súvisiace s mnohými ďalšími hospodárskymi činnosťami. Má vplyv na iné odvetvia, akými sú napríklad doprava, stavebníctvo, maloobchod a veľa ďalších odvetví poskytujúcich produkty súvisiace s rekreáciou alebo oddychom a služby pri zabezpečovaní pracovných ciest. Hoci sa na činnostiach v rámci tohto odvetvia podieľajú aj niektoré medzinárodné spoločnosti, dominantné postavenie v tejto oblasti patrí malým a stredným podnikom. Na základe zúženého vnímania sektoru európskeho cestovného ruchu možno konštatovať, že toto odvetvie - s 2 miliónmi podnikov zamestnávajúcich asi 4 % celkovej pracovnej sily (približne 8 miliónov pracovných miest) - vytvára viac ako 4 % HDP Spoločenstva. Avšak pri zohľadnení prepojenia odvetvia turistického ruchu na iné sektory sa jeho prínos k HDP odhaduje až na približne 11 %, pričom toto odvetvie poskytuje zamestnanie viac ako 12 % pracovnej sily (24 miliónov pracovných miest). V porovnaní s celkovým európskym hospodárstvom presahuje miera tvorby pracovných miest priemernú hodnotu. Za posledné desaťročie bola ročná miera rastu zamestnávania v rámci stravovacích zariadení (hotely, reštaurácie a kaviarne) takmer vždy vyššia ako miera rastu celkovej zamestnanosti[3]. Významným faktorom prínosu odvetvia turistického ruchu k tvorbe pracovných miest, predovšetkým s ohľadom na zamestnanosť žien, mladých ľudí a ľudí so zníženou pracovnou schopnosťou, je vysoký stupeň zamestnanosti na čiastkový úväzok a pružné pracovné podmienky. Flexibilnosti tejto pracovnej sily by mali zodpovedať primerané opatrenia v rámci bezpečnosti práce a rozvoja schopností. Turistický ruch má významné postavenie v rámci rozvoja prevažnej väčšiny európskych regiónov. Infraštruktúra vybudovaná na účely turistického ruchu významne prospieva miestnemu rozvoju. Súčasne sa vytvárajú alebo udržiavajú pracovné miesta aj v priemyselne či poľnohospodársky zaostalejších oblastiach, či v oblastiach v štádiu obnovy miest. Neustále rastie počet lokalít, ako aj zainteresovaných strán, ktoré vnímajú potrebu zvýšiť príťažlivosť konkrétnych regiónov na základe uplatňovania ešte kvalitnejších trvalo udržateľných a životné prostredie nepoškodzujúcich postupov a politík. Trvalo udržateľný turistický ruch zohráva významnú úlohu pri zachovávaní a ďalšom rozvoji kultúrneho a prírodného dedičstva v rámci stúpajúceho počtu oblastí vrátane umenia či miestnej gastronómie, remesiel alebo ochrany biodiverzity[4]. Tento trend má pozitívny vplyv na vytváranie pracovných miest a hospodársky rast. Komisia, ako aj zainteresované strany v oblasti turistického ruchu si uvedomujú uvedený prínos a aktívne sa podieľajú na príprave Európskej agendy 21 v oblasti turistického ruchu. Vďaka turistickému ruchu spoznávajú návštevníci európskych destinácií naše hodnoty a dedičstvo. Turistický ruch prispieva k lepšiemu vzájomnému porozumeniu, ako aj k vytváraniu európskej identity. Zároveň sa jeho zásluhou na základe kontaktov rôznych spoločenských, hospodárskych a kultúrnych skupín podporuje dialóg medzi jednotlivými kultúrami. Nedávnym rozšírením Európskej únie sa rozšírila paleta európskych turistických destinácií a príslušných produktov, čím sa sprístupnili ďalšie nespočetné prírodné a kultúrne atrakcie, ktoré boli mnohým európskym občanom dovtedy neraz neznáme. Rozvoj turistického ruchu v nových členských štátoch a kandidátskych krajinách bude prínosom k hospodárskemu rastu a vytváraniu pracovných miest v rámci sektoru európskeho cestovného ruchu. V tejto súvislosti je turistický ruch dôležitou oblasťou v rámci obnovenej lisabonskej stratégie. Realizácia úloh v uvedenej oblasti sa však netýka len verejnej správy. Je potrebné, aby sa na uskutočňovaní úloh lisabonskej stratégie podieľali všetky zainteresované strany na úrovni EÚ, ako aj na národnej, regionálnej a miestnej úrovni v rámci obnoveného partnerstva pre hospodársky rast a vytváranie pracovných miest. Úlohy v oblasti turistického ruchu Zmeny v demografickej štruktúre Európy významne ovplyvnia oblasť turistického ruchu. Očakáva sa ďalší rast počtu starších ľudí (vo veku 65 rokov a viac) v súvislosti s lepším zdravotným stavom, vyššou priemernou dĺžkou života a významnejšiu kúpnu silu celej populácie, v porovnaní s predchádzajúcimi generáciami. Z tohto dôvodu by mal stúpať aj počet ľudí starších ako päťdesiat rokov cestujúcich v oveľa vyššej miere ako v minulosti. Popri uvedenom významnom raste v oblasti cestovného ruchu sa zmení aj charakter verejného dopytu so zreteľom na druh cestovného ruchu. Najvýznamnejší nárast sa očakáva v oblasti „zdravotnej turistiky“ a výletnej turistiky po stopách kultúrneho a prírodného dedičstva. Napriek tomu, že Európa je celosvetovo najnavštevovanejším regiónom, rast počtu prichádajúcich medzinárodných turistov je nižší ako svetový priemer. Objavujú sa nové prudko sa rozvíjajúce konkurenčné destinácie, ktoré ponúkajú inovačné produkty a služby, prispievajúce ku konkurenčnému tlaku, ktorému EÚ v celosvetovom meradle čelí. Vo všeobecnosti je však známe, že ak sa odvetvie turistického ruchu trvalo udržateľne nerozvíja, môže sa stať obeťou vlastného úspechu,. Nekontrolovaný rozvoj turistického ruchu môže ohroziť biodiverzitu, funkciu ekosystému, prírodné zdroje, či neobnoviteľné kultúrne dedičstvo, alebo aj fungovanie mestských oblastí. Kľúčovými faktormi konkurencieschopnosti destinácií a blahobytu ich obyvateľov, ako aj vytvárania pracovných miest a zachovania a zvyšovania úrovne prírodných a kultúrnych atrakcií je hospodársky, sociálne a environmentálne trvalo udržateľný rozvoj. V záujme úspešného riešenia problémov, ako napríklad zmeny v demografickom vývoji, vonkajšia konkurencia, potreba trvalo udržateľného rozvoja a dopyt po konkrétnych formách turistiky, je potrebné, aby sa úsilie v rámci Európy sústredilo na zvyšovanie svojej konkurencieschopnosti. Okrem toho by k úspešnej realizácii obnovenej lisabonskej stratégie, zabezpečeniu spokojnosti turistov a pevnej pozície Európy ako turistickej destinácie číslo 1 prispelo aj zvyšovanie konkurencieschopnosti odvetvia turistického ruchu a trvalej udržateľnosti turistických lokalít. Dialóg a partnerstvo medzi zainteresovanými stranami v oblasti turistického ruchu Turistický ruch je oblasťou, v ktorej na rôznych úrovniach pôsobí široká škála zainteresovaných strán, pričom sa v tomto odvetví uplatňuje spektrum strategických opatrení. Aktéri i opatrenia v rámci turistického ruchu priamo či nepriamo ovplyvňujú rozvoj cestovného ruchu, avšak zároveň sú rovnakým spôsobom týmto rozvojom ovplyvňované. V záujme podpory vyváženého a trvalo udržateľného rozvoja turistického ruchu je potrebné rozvíjať dialóg medzi sociálnymi partermi na úrovni sektoru, zúčastnenými stranami a orgánmi verejnej správy. Zároveň existuje potreba partnerstiev medzi všetkými zainteresovanými stranami na každej úrovni rozhodovacieho procesu týkajúceho sa turistického ruchu. Je nutné, aby ústredným prvkom krokov realizovaných na všetkých úrovniach (na úrovni EÚ, na národnej, regionálnej a miestnej úrovni; v rámci verejného, ako aj súkromného sektora) bolo práve partnerstvo. OBNOVENÁ POLITKA EURÓPSKEHO TURISTICKÉHO RUCHU Riešenie úloh v oblasti európskeho turistického ruchu si vyžaduje jednotný politický prístup na všetkých úrovniach EÚ. Je potrebné, aby sa v rámci tejto politiky vytýčili jasné a realistické ciele, spoločné pre rozhodovacie orgány, zamestnávateľov a zamestnancov, ako aj pre miestne obyvateľstvo. V rámci politiky cestovného ruchu by sa mali v maximálnej miere využívať dostupné zdroje a zohľadňovať všetky možné synergie. Pri jej budovaní treba vychádzať z celého spektra už uskutočnených opatrení so zreteľným prínosom k národným a regionálnym politikám a opatreniam. Z tohto dôvodu by mala každá európska politika v oblasti turistického ruchu dopĺňať politiky realizované v rámci členských štátov. Zámerom Komisie je zaviesť obnovenú politiku v oblasti európskeho turistického ruchu na základe doteraz nadobudnutých skúseností, ktorá by reagovala na výzvy súčasnosti. Jej hlavným cieľom je zvyšovať konkurencieschopnosť európskeho turistického ruchu a vytvárať vyšší počet lepších pracovných miest pri súčasnom zabezpečovaní trvalo udržateľného rastu turistického ruchu v rámci Európy, ako aj v celosvetovom kontexte. Komisia bude pri implementácii tejto politiky prehlbovať úzky partnerský vzťah s orgánmi členských štátov, ako aj so zainteresovanými stranami v odvetví turistického ruchu. Na základe doterajších skúseností a výmeny názorov s rôznymi zainteresovanými stranami považuje Komisia za najvhodnejšie nástroje uplatňované pri realizácii tejto politiky koordináciu v rámci Komisie a v rámci vnútroštátnych orgánov, spoluprácu v rámci spektra súčastných strán a zavedenie osobitných podporných opatrení. Hlavnými oblasťami politiky sú: Opatrenia určené na zefektívnenie v rámci odvetvia turistického ruchu Lepšia právna úprava Osobitný význam v kontexte konkurencieschopnosti odvetvia turistického ruchu a turistických lokalít má právna úprava v rámci niekoľkých oblastí danej politiky. S prihliadnutím na množstvo politík s vplyvom na oblasť turistického ruchu je nevyhnutné na národnej úrovni, ako aj na úrovni EÚ aktívne presadzovať lepšiu právnu úpravu. Komisia vo svojom oznámení „Lepšia právna úprava pre rast a zamestnanosť v Európskej únii“[5] predstavuje aktualizovaný prístup v záujme ďalšieho podporovania lepšej právnej úpravy s cieľom zvýšiť konkurencieschopnosť EÚ. V rámci tohto prístupu je potrebné sa zameriavať na: (1) Zlepšenie a rozšírenie využívania hodnotenia dosahu v súvislosti s novými návrhmi. Vďaka uvedenému integrovanému prístupu sa zabezpečí úplné zohľadnenie turistického ruchu v rámci celej štúdie hodnotenia dosahu v prípade návrhov s potenciálnym vplyvom na daný sektor; (2) Prieskum predchádzajúci predloženiu návrhov právnych predpisov a; (3) Zjednodušenie existujúcich európskych právnych predpisov[6]. vrátane takých právnych predpisov, akými sú smernica o balíku cestovných služieb či smernica o časovo vymedzenom užívaní nehnuteľnosti, ktorej prehodnotenie sa považuje za prioritnú úlohu v tejto oblasti. Komisia sa bude aj naďalej pravidelne radiť so zainteresovanými stranami o spôsobe ďalšieho vyvíjania programu zjednodušovania právnych predpisov v priebehu nasledujúceho obdobia. Zainteresované strany v oblasti turistického ruchu majú možnosť aktívne sa zúčastňovať na uvedenom procese zlepšovania prostredia právnej úpravy. V záujme odbúrania kumulatívnej administratívnej záťaže v odvetví turistického ruchu by sa mali zainteresované strany na tomto procese podieľať aj na národnej úrovni. Koordinácia politiky Pri väčšine krokov podnikaných na podporu konkurencieschopnosti európskeho turistického ruchu využíva Spoločenstvo nástroje politiky v oblasti podnikania. Okrem toho však odvetvie turistického ruchu priamo či nepriamo ovplyvňujú aj mnohé iné európske politiky[7]. S cieľom zabezpečiť včasné zohľadnenie vplyvu konkrétnych iniciatív uvedených v pracovnom programe Komisie na konkurencieschopnosť odvetvia turistického ruchu sa každoročne identifikujú takéto iniciatívy s možným vplyvom na daný sektor. Toto opatrenie je v súlade s požiadavkou Európskeho parlamentu uvedenou v správe z roku 2005 o nových perspektívach a úlohách v oblasti trvalo udržateľného európskeho turistického ruchu.[8] Komisia bude pokračovať vo svojom úsilí efektívne, včas a transparentne informovať členov poradného výboru pre turistický ruch o iniciatívach súvisiacich s cestovných ruchom uvedených vo svojom pracovnom programe, vďaka čomu bude aj verejná správa môcť na národnej, regionálnej i miestnej úrovni pravidelne oboznamovať rôzne zainteresované strany s iniciatívami Komisie. Komisia bude naďalej využívať rady zúčastnených strán týkajúce sa otázok ovplyvňujúcich odvetvie turistického ruchu a zároveň ich o takýchto otázkach informovať. Ide o interaktívny proces, ktorý už celkovo prináša pozitívne výsledky, a ktorý treba posilňovať a neustále zlepšovať. V tejto súvislosti vznikne vďaka práve pripravovanej Zelenej knihe o námorných záležitostiach, venovanej prímorskému a námornému cestovnému ruchu, ďalšia príležitosť pre mnohé zúčastnené strany poskytovať vlastné pripomienky, a tak sa podieľať na tvorbe politiky EÚ. Lepšie využívanie dostupných finančných nástrojov EÚ Turistický ruch vo významnej miere využíval finančnú podporu poskytovanú prostredníctvom rôznych finančných nástrojov EÚ. V období rokov 2007-2013 sa bude na základe štrukturálnych fondov a iných programov EÚ poskytovať finančná podpora v záujme rozvoja podnikania v oblasti turistického ruchu, ako aj služieb a infraštruktúry v tomto odvetví. V záujme podpory socio-ekonomického rozvoja Komisia predpokladá možnosť financovania projektov súvisiacich s cestovným ruchom prostredníctvom Európskeho fondu pre regionálny rozvoj. (European Regional Development Fund, ERDF)[9]. V rámci cieľov „konvergencie“, „konkurencieschopnosti a zamestnanosti“ a „európskej územnej spolupráce“ bude ERDF podporovať zvyšovanie úrovne trvalo udržateľných modelov v oblasti turistického ruchu s cieľom zvyšovať hodnotu kultúrneho a prírodného dedičstva, rozvíjať infraštruktúru s ohľadom na lepšiu prístupnosť a mobilitu a podporovať rozvoj informačných a komunikačných technológií (IKT), inovačných malých a stredných podnikov, podnikateľských sietí a zoskupení, služieb s vyššou pridanou hodnotou, spoločných cezhraničných turistických stratégií, ako aj podporovať výmenu skúseností medzi jednotlivými regiónmi. Kohézny fond slúži aj na financovanie environmentálnych a dopravných infraštruktúr, ktoré majú rovnocenný kľúčový význam pre oblasť turistického ruchu. Z hľadiska potenciálu odvetvia turistického ruchu vytvárať pracovné miesta predstavuje tento sektor dôležitú oblasť intervencie Európskeho sociálneho fondu (ESF). Okrem iných aktivít sa ESF v záujme zlepšenia produktívnosti a kvality zamestnanosti a služieb v odvetví turistického ruchu zároveň podieľa aj na financovaní projektov súvisiacich s programami vzdelávania a odborného vzdelávania. Prostredníctvom ESF sa takisto zabezpečuje cielené odborné vzdelávanie spojené s malými prémiami určenými na spustenie činnosti mikropodnikov. Tieto akcie sú v kontexte zabezpečovania hospodárskeho rastu a vytvárania pracovných miest zvyčajne veľmi účinné. ESF sa okrem iného podieľa aj na financovaní akcií na podporu mobility odborníkov. V nadväznosti na iniciatívu Európskeho parlamentu týkajúcu sa zavedenia osobitného opatrenia vo forme programu mobility pre učňov a mladých ľudí absolvujúcich počiatočnú odbornú prípravu, ktorý sa bude realizovať v rámci budúceho programu „Leonardo da Vinci“ (súčasť nového programu celoživotného vzdelávania)[10] predložila Komisia v roku 2005 predbežnú sériu štúdií, ktorá bude slúžiť ako podpora pri stanovovaní charakteristických prvkov možných modelov európskeho odborného učňovského vzdelávania. Tieto štúdie umožnia hlbší pochopenie možných prekážok mobility v rámci stredoškolského odborného vzdelávania. V tejto súvislosti bolo odvetvie turistického ruchu identifikované ako možný pilotný sektor, vďaka čomu by sa mali objaviť konkrétne návrhy riešení, ktoré sa stanú základom programu osobitných opatrení realizovaných ´v druhej fáze uvedeného pilotného projektu. Atraktívnosť vidieckych oblastí naďalej stúpa aj zásluhou stavu životného prostredia. Vďaka tomu sa za posledné desaťročia vidiecka turistika vo vhodnom prepojení s poľnohospodárskymi činnosťami stala dôležitým zdrojom diverzifikácie vidieckeho hospodárstva. Táto oblasť môže otvoriť významné príležitosti aj pre nové členské štáty a kandidátske krajiny. Nový Európsky poľnohospodársky fond pre rozvoj vidieka poskytne podporu v týchto oblastiach: - Zvyšovanie kvality poľnohospodárskej produkcie a príslušných produktov, - Zlepšovanie stavu životného prostredia a vidieckych oblastí, - Podpora turistických aktivít ako súčasť diverzifikácie cieľov vidieckeho hospodárstva, - Štúdie a investície spojené so zachovávaním, obnovou a zvyšovaním hodnoty kultúrneho dedičstva. Nový navrhovaný Európsky fond pre rybné hospodárstvo stanovil za novú prioritnú oblasť „trvalo udržateľný rozvoj oblastí rybolovu“. Ide o úsilie zmierniť socio-ekonomický dosah reštrukturalizácie sektoru rybolovu a obnoviť oblasti závislé na rybolove prostredníctvom diverzifikácie a vytvárania alternatívnych pracovných príležitostí. Rybári môžu presmerovať svoje činnosti napríklad do oblasti ekoturistiky. ESF poskytne podporu aj v oblasti drobného rybolovu a turistickej infraštruktúry. Okrem morského rybolovu tento fond zároveň podporuje aj programy odborného preškoľovania na iné povolania s možným prepojením na turistický ruch. Navrhovaný rámcový program pre konkurencieschopnosť a inovácie[11] bude slúžiť na podporu konkurencieschopnosti podnikov EÚ, a to predovšetkým malých a stredných podnikov. Výskum podporovaný v rámci navrhovaného 7. rámcový program ES pre výskum, technický rozvoj a demonštračné činnosti[12] môže mať významný prínos pre odvetvie turistického ruchu, napríklad pokiaľ ide o výskum v oblasti informačných a komunikačných technológií, alebo v prípade satelitných aplikácií, kultúrneho bohatstva a využívania pôdy. Výskum v rámci tohto programu vychádza z výskumu podporovaného prostredníctvom predchádzajúcich rámcových programov a o jeho významných výsledkoch by mali byť ďalej informovaní príslušní tvorcovia politík a zúčastnené strany. Je potrebná spolupráca členských štátov, regiónov, miestnych orgánov a priemyselnej obce na všetkých úrovniach v záujme zabezpečenia maximálneho zúročenia finančných nástrojov EÚ v rámci sektoru turistického ruchu a v záujme zohľadnenia tohto odvetvia pri plánovaní všetkých s ním súvisiacich projektov. Podpora trvalo udržateľného rozvoja odvetvia turistického ruchu Eur ópska agenda 21 pre oblasť turistického ruchu Prioritnou úlohou v rámci obnovenej Lisabonskej stratégie je zabezpečenie hospodárskeho rastu a zvyšovania zamestnanosti so súčasnou podporou sociálnych či environmentálnych cieľov. V tejto súvislosti tvorí uvedená stratégia základnú súčasť spoločného cieľa trvalo udržateľného rozvoja podľa Zmluvy, ktorým je trvalo udržateľné zlepšovanie sociálnych a životných podmienok pre súčasnú generáciu, ako aj budúce generácie. Komisia už v svojom Oznámení o základnej orientácii na trvalo udržateľný európsky turistický ruch[13] poukázala na kľúčový význam zabezpečovania trvalo udržateľného hospodárskeho, sociálneho a environmentálneho rozvoja európskeho cestovného ruchu, ako z hľadiska jeho prínosu k trvalo udržateľnému rozvoju v Európe a v celosvetovom kontexte, tak aj z hľadiska realizovateľnosti príslušných cieľov, stáleho rastu, zabezpečovania konkurencieschopnosti a komerčnej úspešnosti tohto hospodársky významného odvetvia. V súvislosti s uvedeným oznámením sa začala príprava Európskej agendy 21 pre oblasť turistického ruchu. V roku 2004 Komisia založila Skupinu pre trvalo udržateľný turistický ruch s cieľom podporovať súčinnosť zainteresovaných strán a poskytovať podnety v rámci procesu prípravy Agendy 21 so zameraním na trvalú udržateľnosť európskeho turistického ruchu. Vyvážené zloženie skupiny tvoria odborníci pochádzajúci z priemyselných združení, zástupcovia turistických lokalít a predstavitelia odborových zväzov/občianskej spoločnosti. V skupine pôsobia aj zástupcovia správ členských štátov, ale aj medzinárodných organizácií, akou je napríklad Svetová organizácia pre turistický ruch. Uvedená skupina venuje osobitnú pozornosť otázkam životného prostredia. Skupina pre trvalo udržateľný turistický ruch ukončí svoje pôsobenie predložením správy v roku 2006. V nadväznosti na túto správu začne Komisia podnikať náležité opatrenia. Podľa očakávania bude z predmetnej správy vychádzať aj pri príprave návrhu Európskej agendy 21 pre oblasť turistického ruchu s cieľom predložiť ho do roku 2007. Osobitné podporné opatrenia na zabezpečenie udržateľnosti európskeho turistického ruchu Príprava a implementácia Európskej agendy 21 pre oblasť turistického ruchu je dlhodobým procesom. Okrem týchto činností má Komisia v úmysle zaviesť aj osobitné opatrenia na podporu hospodárskej a sociálnej udržateľnosti turistického ruchu v Európe, ako napríklad: - Identifikovanie národných a medzinárodných opatrení na podporu malých a stredných podnikov pôsobiacich v oblasti cestovného ruchu a zavedenie procesu výmeny osvedčených postupov. - Hodnotenie hospodárskeho dosahu lepšej dostupnosti v rámci odvetvia turistického ruchu na makroekonomický rast a zamestnanosť, podnikateľské príležitosti pre malé a stredné podniky, kvalitu služieb a konkurencieschopnosť. - Uľahčenie výmeny osvedčených postupov v rámci „turistického ruchu pre všetkých“. - Uverejnenie príručky venovanú spôsobu „vymedzenia oblasti nadobúdania poznatkov v odvetví turistického ruchu“ na účely podpory prehlbovania vedomostí v tomto sektore so spoluúčasťou všetkých zainteresovaných strán. - Štúdium tendencií v oblasti zamestnanosti v odvetví prímorského a námorného turistického ruchu. - Vývoj oficiálnych štatistík a zadávanie štúdií „e-Business W@tch“ na účely hodnotenia možných budúcich dôsledkov a dosahov elektronického obchodu na odvetvie turistického ruchu. - Pokračovanie v realizácii iniciatív v spolupráci s členskými štátmi, priemyselnou obcou a Svetovou organizáciou pre turistický ruch v záujme boja proti sexuálnemu zneužívaniu detí, obzvlášť v prípadoch, keď takéto trestné činy páchajú turisti. Zlepšovanie vnímania a zviditeľňovanie odvetvia turistického ruchu Lepšie pochopenie turistického ruchu v Európe Je potrebné, aby rozhodovacie orgány vo verejnej a súkromnej sfére mali vždy včas k dispozícii zosúladenú detailnejšiu štatistiku. V záujme zohľadnenia vývoja turistického ruchu v Európe, ako aj potrieb subjektov využívajúcich tento sektor dôjde k aktualizácii smernice Rady 95/57/ES[14] o zbere štatistických údajov v oblasti cestovného ruchu. Záber smernice sa zásadným spôsobom rozšíri o také otázky, ako napríklad včasnosť a časová presnosť, relevantnosť, a porovnateľnosť. Z dôvodu, že členské štáty, vnútroštátne štatistické úrady a ďalšie zúčastnené strany môžu napomáhať zlepšovať chápanie skutočného rozsahu a hodnoty odvetvia turistického ruchu, v rámci svojho vzájomného partnerstva sa budú zameriavať aj na podporu dôslednejšej harmonizácie a implementácie satelitných účtov v oblasti turistického ruchu. V rámci tohto úsilia môžu vo významnej miere uplatňovať skúsenosti nadobudnuté počas realizácie pilotných projektov finančne podporovaných Komisiou (2002-2006). Eurostat bude pokračovať vo vydávaní zvláštnych edícií a publikácií využiteľných v oblasti priemyslu a verejnej správy, akými je napríklad publikácia „Panoráma turistického ruchu“ (Panorama on Tourism), „Vreckový turistický sprievodca“ (Pocketbook on tourism) a rôzne štatistické publikácie ako napríklad „Zaostrené na štatistiku“ (Statistics in Focus) zaoberajúce sa trendmi letnej a zimnej turistiky, informačnými a komunikačnými technológiami v oblasti turistického ruchu, dovolenkovými tendenciami obyvateľov Európy, zamestnanosťou v odvetví turistického ruchu atď. Podpora pri propagovaní európskych destinácií V súvislosti s globalizáciou trhov sa vytvára nielen citeľný konkurenčný tlak, ale aj príležitosti - prichádzajú turisti z nových trhov (napríklad z Číny, Ruska a Indie), ktorí si môžu dovoliť náročné dovolenky. Príliv turistov do Európy sa pozitívne premietne do hospodárskeho rastu a vzniku nových pracovných miest. S cieľom prispieť k propagácii Európy ako pestrej palety atraktívnych turistických lokalít Komisia finančne podporila vytvorenie portálu európskych turistických destinácií, ktorý poskytuje praktické informácie o Európe vrátane plánovania cesty (doprava, počasie a kalendár) či odporúčania týkajúce sa „kam sa vybrať“ a „čo robiť“, ako aj linky na národné internetové stránky. Portál bude riadiť Európska komisia pre cestovný ruch (European Travel Commission) a jeho prevádzková fáza začína v marci 2006. Európske mestá a regióny sú hostiteľmi mnohých kultúrnych akcií (ako napríklad Európske mesto kultúry[15] alebo festivaly) a športových podujatí, t.j. udalostí, ktoré môžu zohrávať dôležitú úlohu pri vytváraní obrazu o hostiteľskej destinácii, či už pred, počas alebo po takomto podujatí. Sú to predovšetkým malé a stredné podniky pôsobiace v oblasti turistického ruchu, ktoré môžu mať významný prospech z uvedených podujatí v prípade ich primeranej zaangažovanosti vo všetkých etapách organizácie takejto akcie. Komisia vykoná analýzu dosahu takýchto podujatí na malé a stredné podniky pôsobiace v oblasti turistického ruchu. Výsledky tohto rozboru a odporúčania určené hostiteľom v budúcnosti organizovaných podujatí sa budú prezentovať na európskej konferencii. Veľa európskych turistických destinácií úspešne pracuje na vývoji postupov na podporu trvalo udržateľného turistického ruchu. Tieto postupy môžu slúžiť ako príklad všetkým turistickým lokalitám, ktoré si želajú zlepšenie svojho stavu turistického ruchu. Komisia v spolupráci s členskými štátmi preskúma možnosti podpory osvety v oblasti uplatňovania osvedčených postupov a podľa možnosti využije aj možnosť udeľovania ocenenia „európska destinácia najvyššej kvality“. Zviditeľňovanie odvetvia turistického ruchu: spoločný cieľ Komisia v partnerskom vzťahu s vnútroštátnymi verejnými správami a zainteresovanými stranami v danom odvetví neustále hľadá riešenia na ešte výraznejšie zviditeľnenie a komplexnejšie vnímanie turistického ruchu v Európe, a to aj z toho dôvodu, že kvôli zložitosti tohto sektoru sa jeho význam často interpretuje zjednodušene, bez prihliadnutia na pôsobenie tohto odvetvia na mnohé prvky hospodárskej a sociálnej sféry. Počnúc rokom 2002 sa každý rok vždy iný členský štát stáva hostiteľom výročného fóra o európskom turistickom ruchu (Annual European Tourism Forum) organizovaného v úzkej spolupráci s Komisiou, členskými štátmi a odvetvím európskeho turistického ruchu. Organizovaním tohto fóra v niekoľkých nových členských štátoch (v roku 2004 v Maďarsku, v roku 2005 na Malte a v roku 2006 na Cypre) získalo toto podujatie „pridanú hodnotu“. Komisia bude aj naďalej pôsobiť v úzkom partnerstve so všetkými zúčastnenými aktérmi s cieľom: - zabezpečovať relevantnosť prerokúvaných otázok vo vzťahu k súčasnému kontextu, - zvyšovať vlastnícky podiel zainteresovaných strán v oblasti turistického ruchu vo vzťahu k fóru a - zlepšovať možnosti zviditeľňovania tohto podujatia v rámci celej Európy. Niekoľko predsedníctiev Rady zorganizovalo stretnutia na ministerskej úrovni týkajúce sa turistického ruchu, osobitné konferencie a podujatia, alebo sa podieľalo na organizácii fóra o európskom turistickom ruchu spolu s hostiteľskými krajinami. Takéto podujatia majú nesporný význam, pretože umožňujú bližší kontakt medzi rozhodovacími orgánmi a zainteresovanými stranami, nastoľujú osobitné otázky a výrazne zviditeľňujú odvetvie európskeho turistického ruchu. Komisia bude pokračovať v aktívnej podpore takýchto iniciatív a dávať podnet budúcim predsedníctvam, aby konali v podobnom duchu. ZÁVER S ohľadom na zložitosť sektoru turistického ruchu a rôznorodý charakter aktérov v tomto procese je potrebné postupovať v spolupráci so všetkými zainteresovanými stranami pri plánovaní a implementácii súvisiacich európskych politík a opatrení. Inštitúcie Komisie, vnútroštátne správy, profesionálne organizácie, zamestnávatelia a zamestnanci, mimovládne organizácie a výskumní pracovníci by mali vybudovať partnerstvá na všetkých úrovniach s cieľom zvýšiť konkurencieschopnosť a presvedčiť o význame turistického ruchu v Európe. Vývoj spolupráce partnerstiev v rámci obnovenej politiky možno pravidelne prehodnocovať na fórach o európskom turistickom ruchu. V tomto oznámení sa uvádzajú zámery Komisie a spôsoby realizácie týchto zámerov v oblasti turistického ruchu pri uplatňovaní súčasného právneho rámca EÚ v záujme lepšieho trvalo udržateľného využívania potenciálu hospodárskeho rastu a vytvárania pracovných miest v danom odvetví. Toto oznámenie zároveň slúži aj na zdôraznenie možností spoluúčasti rôznych zainteresovaných strán na realizácii opatrení Spoločenstva. V obnovenej politike sa analyzujú všetky zásadné aspekty procesu tvorby európskych politík. Vďaka nej sa na konštruktívnej spolupráci môže podieľať každý zainteresovaný subjekt. Miera úspešnosti tejto politiky však závisí od odozvy a aktívnej angažovanosti všetkých zúčastnených strán. [1] KOM (2005) 24 z 2.2.2005 [2] Pozri: http://europa.eu.int/comm/enterprise/services/tourismeu.htm#factsandfigures [3] Eurostat- Statistics in focus 32/2005 [4] Európska stratégia trvalo udržateľného rozvoja 2005 – 2010. Pozri: http://europa.eu.int/comm/sustainable/sds2005-2010/index_en.htm [5] KOM (2005) 97 zo 16.3.2005 [6] Príkladom už prijatého právneho predpisu je smernica 2005/36/ES, ktorou sa konsolidujú a modernizujú pravidlá, ktorými sa v súčasnosti riadi uznávanie profesionálnych kvalifikácií , čím sa uľahčuje poskytovanie služieb odborníkmi v oblasti turistického ruchu [7] Pozri: http://europa.eu.int/comm/enterprise/services/tourism/policy-areas/measures.htm a iné iniciatívy, akými je napríklad návrh smernice o službách na vnútornom trhu [8] PE 353.597/v03-00 [9] Pozri: http://europa.eu.int/comm/regional_policy/index_en.htm [10] KOM (2004) 474 zo 14.7.2004 [11] KOM (2005) 121, končené znenie zo 6.4.2005 [12] Pozri: http://europa.eu.int/comm/research/future/index_en.cfm [13] KOM(2003) 716, konečné znenie z 21.11.2003 [14] Úradný vestník ES L 291, 6.12.1995, s. 0032 - 0039 [15] Pozri: http://europa.eu.int/comm/culture/eac/other_actions/cap_europ/cap_eu_en.html